钦定古今图书集成/方舆汇编/职方典/第1067卷 > 延平府山川考三 府志
## 钦定古今图书集成/方舆汇编/职方典/第1067卷 > 延平府山川考三 府志

顺昌县

华阳山　三峰并列，山半有石门，高广数丈，虽盛夏寒气凛然。中峰之巅有仙水坛，石常润，岁早祷雨辄应。一名“仙水岩。”

九龙山　：在崧溪都。其山九龙蜿蜒若游鱼然。龙山　，宋黄裳云：“南望一峰若游龙者。” 即此山也。余良弼尝创庵山下，为游息之所，自号龙山居士。今遗址尚存。

贵人山　在水南都。《堪舆家》云：“宅墓面此山者，必生贵子” ，因名。

板山　，相传尝有得道者于此上升山之巅，故庵遗址存焉。

大明山　孤峙峭立，旭日初升，先被其光，故名。山之左有岩，名白鹤。山之巅有石，高丈馀，如马状，名“石马。”

金笼山　：与大明山相属。山巅平旷，旧有坛。岁旱祷雨辄应；茹荤者不敢至其处。

《凤山　》：五峰叠翠，高数百仞，如翔凤然。

景灵山　，与凤山对峙，时有云雾蒙其巅。岁旱祷雨辄应，盖神物栖焉。山之左有耳珠岩，多生异草，相传唐耳珠先生尝采药于此。山之下有黄家洞。宋建炎中兵乱，邑人黄氏族数百人逃避其中。

寨山　昔有伪常侍游姓者于此立寨，故名。干山　，周回二十里，山之巅有石洞，可容数百人，中有泉，清彻可鉴。晋太康中，道士陈紫干炼丹于此，因名。

芹山　。泉甘木茂，山多产香芹，故名。里人以为“定光佛第二道场。” 以上九山俱在县之西。超华山　周围甚广，西北入邵武境。山顶有庵，下有泉出石罅中，分为五涧，东出者名横溪，北出者名李坑，南出者桥所跨之涧也。其流俱入顺昌溪。西北二涧俱入邵武境。山之幽旷处，有田园有池，居民数十家，鸡犬之声在烟霞竹树间，有超出纷华之意，故名。山有岭，名“宝岭” ，旧时出光焰，人以为宝气，故名。

梅仙山　在兴贤都界瓯宁、顺昌二县之间。山巅平坦，广袤数里，相传梅福尝炼丹于此。有小石圆如药粒，一名“药石。” 又有累为塔，危若累卵，而未尝堕者。

七台山　，高峰峭壁，几至千丈。山有微云即雨，土人以为雨候。唐会昌中，有惠应大师于此山乘虎出入。大师刘姓，今山有“刘圣者庵。”

钵盂山　：与七台相望，如钵盂然。

鱼山　在大干都。二水夹流，山如鱼形然。《吴地》山　在驿站都，旧有邑大家吴姓者墓此山有庵曰“福善” ，中丞俞伣所刱伣，有遗像在焉。洪山　在松溪都。山势宏壮，故名。

西岩山　在县西北寿荣都，上有“真济禅师庵。” “宝山　” 在县西南娄杉都。峭拔秀丽，绝顶一庵，梁柱椽瓦之类，皆斲石为之。

狮子峰　在石头都以形似名。上有禅院，并如如居士墓。明太史曾棨有《狮峰雪霁》诗。

七宝峰　在张寿都。七峰奇峭可玩，上有白云庵。

祥云峰　宋绍圣中，里人余锡率乡人抵七台山，奉刘圣者像，祁雨于此。寻有祥云来覆，雨随澍，乃刱庵祀之。明万历七年，儒坊张德宏重建君子峰　，高特端重，故名。或云：“堪舆家谓宅墓面此峰者，多生贤达之子。”

吴道峰　在县西北仁寿都。相传因吴道者修道其上，故名。

高峰　在县西南靖安都。一峰拔出群山。宋廖纲九世祖镇自将乐徙家，居其下，自号“高峰居士。”

豸角峰　，即龙兴岩也，以形似名。《堪舆家》云：“坟宅面之，多出御史。”

丫髻峰　一名“双峰” ，两峰相峙，故名。以上二峰在县东石头都。

吉岩　在吉舟都。相传尝有神珠现，人逐之莫得，中有四圣庵。

龙兴岩　旧名“豸角山” ，有泉出岩罅间。明洪武知县张缙开渠引水至，县，民享其利。

乌石岩　，上有水一泓，不以旱潦盈涸。一名“仙水坛” ，乡人祷雨辄应。上三岩俱在县北。

龙头岩　在县南，又号“屏风山。” 顶有怪石叠砢，如龙头之状。其泉出石罅中，清冽可饮。

白鹤岩　，陡绝《摩云》，传有道士飞升，化鹤而去。饶公岩　，相传饶公者尝祷雨于此，岩顶霞烟起辄雨。

合掌岩　一名“仙掌” ，两石如掌相合。岩前旧有小庵，庵侧一泉，极甘美。

凌云岩　旧有小庵，因火毁，明正统间，邑人冯顺重建。上二岩在驿站都，上四岩俱在县之西。耳珠岩　相传唐耳珠先生采药于下，因名。“寒岩　” 在县西北兴贤都。烟霞蒙茸，虽盛夏犹凛凛。

赤松洞　，乔木荫翳，一石室可容数十人，傍有花石，如人物鸟兽状。

灵龟庵　在县东南石溪都洞有灵龟石，紫色如金，又有石如钟磬鱼鼓状，叩之其声清越，旁有“通天” 、“藏云” 、“莲花” 三洞。

松林岭　在县治之北。甃石为道，夹道松阴郁然。上有亭，曰“泰山。”

石湖岭　旁有石湖，成化间，僧宗轩改路于下佛岭　，岭上旧有佛庵，上二岭俱在县之北。徘徊岭　旁有悬崖瀑布，竹树阴翳，鸟声在苍翠间，行者徘徊不忍去。一名“亨龙岭。”

范家岭　其形似象，又名“象岭。” 其下居民多范姓。

泗洲岭　与范家岭相望。上三岭俱在水南。都宝岭　在县西北白水都。超华山，旧腾光焰，人以为宝气，故名。

交槎岭　在县西南靖安都，近交槎村，故名。“桂岭　” ，在县西南靖安都，多桂树，因名。成化间，邑人谢仪修筑，以便行人。

龟石　初隐于沙中。宋崇宁间，有术士云：“石龟见，朱紫满。” 大观初，洪水漂积沙而石龟见，自是邑人登科出仕者寖盛。今沙壅，石又隐矣。又县西有石龟，捍于水口，首尾皆是。

虎跳石　在县东石头都溪中。一石窦通水道，舟楫往来其间。

郎官石　在兴国寺，石上，摩“郎官” 二字，不知所自。上二石俱在县东。

试心石　在七台山。石高数丈，其下空虚，相传“茹荤者不敢入。”

庄濠石　在县南龙湖都水滨。石上有“庄濠” 二字，大径数尺，旧隐于沙。

仙字，石　秋江净渟则字形隐隐如篆书，世以为仙书云。

浮玉石　与“仙” 字对，有“浮玉” 二字。秋水净沉则字见焉。上三石在县西南靖都。

坑谷　在县西北。居民皆造纸为业，因名《池坑纸》。

蒙谷　在县南长寿都。四面山高，日影不照，如将雨之状。

鳀潭　在县西山下。相传其水产鳀鱼，味甘美。谾水潭　在县西峰都，潭有洑洲，岁荒则涌出，人以为异。

钓潭　在祥云峰下。宋咸平中，里人余起以隐德自高，尚尝扁舟钓鱼其中。后人高其风，因以名。

蜚潭　在县东南石溪都。相传旧有蜚，故名。按《山海经》：“蜚兽如牛，白首一目蛇尾。” 又有𩇯蠹鸟，名如枭，人面一足，冬见夏蛰。此云蜚，未知孰是。西南溪　一名大溪，源出将乐县，至县治与罐砧溪合流，又六十里会沙县溪，东流至剑溪，因名双流。

沙溪　在县西安富都。源出邵武县境，至沙口与顺阳溪会。

洄村溪　在县南水南都，源出沙县境，至亨龙岭为瀑水泉倾泻而下。

水南溪　在县南。源出长寿都明源，流与苏源小溪合。

交溪　在县西南。源出沙溪交槎岭，流与衢村小溪合。

顺阳溪　在县西北。源出建阳县境，至白芒畬始通小舟，流会沙溪，又会密溪。

密溪　在县西北仙源都，源出瓯宁县境，流与顺阳溪会。上十二溪皆流会西南溪。

石湖　在县西北，一名“龙湖。” 两岸对峙，溪流其间，停而为渊，传为龙窟。宋政和末，绍兴初，龙见者再。

《李将军漈　》在县南沙县界。李将军提兵陷于此，遇风雨晦冥，辄闻金鼓之声。

西溪三滩　曰牛轭溪。自光泽来，迤𨓦至县吉舟都，一滩屈曲如牛轭，故名曰“相公。” 自牛轭滩下流至驿站都，一滩水急难以牵挽，虽相公亦须下舟，故名曰“水磨相公。” 滩之下一滩湾环如磨旋，故名。上三滩虽皆险峻，然少石崖冲激，舟上下视他滩为安流。

西南溪五滩　：曰娄杉，在娄杉都；曰幕坂，曰交溪，曰“桂岭” ，此三滩联属，俱在靖安都。飞湍激石，或能败舟，下此会西溪水磨流，经县治之前东注。曰石柱，在石豆都，下此三十馀里则接南平扛猪滩矣。虽滩势陡峻而峡束，滩石冲激而涛吼，然而舟楫往来持慎则可免破溺之患焉。曰“钱龙” ，在县南。相传昔人造舟竞渡，以钱为鳞，沉溺于此，故名曰“龙庙。” 在县东石豆都旁，有庙，故名。

后河池　在县西。多产杂鱼，潴积之水不涸。圆池　在合掌峰下石甃，周围宽阔，犹一鉴然。灵泉　在县北兴贤都梅福炼丹坛边。

冰壶泉　在县西北寿荣都再昇院方丈之右。《永安县》。

栟榈山　在县治北二十七都。多产栟榈木，故名。宋左正言邓肃居其下，自号“栟榈居士。” 旧传尝有神仙往来其间。峰峦岩岫，不可胜数。神刓鬼划，高下相属。烟云出没无时，草木蒙茸，四时一色。宋李纲尝目为“小武彝。” 天柱峰与狮子岩并耸百馀丈如削。射垛峰旧传仙人尝射于降仙台，以此峰为垛。宋明道中，耕者“尝得数十石箭于台侧。” 观音岩在野云洞侧，石壁万丈。集仙岩、头陀岩相传唐裴头陀者居此，创庵野云洞其中，日夕云雾吐吞。降仙台在山之上，一石高大而平，如台然。旧传仙人时降其上，踪迹常存。台下有石室碁局，界画分明，有黑白数子，左右苍石可坐，名“烂柯石。” 步云台、走马埒山绝顶，宽广而砥平，相传仙人走马其上，蹄迹尚存。铜盘涧流十馀里潴为潭，泓渟涵碧。接仙桥、天池在山之上，广一里许，水澄澈不涸。金刚石、宝盖石、试剑石，俱栟榈山之奇胜也。

东山　去县一里许，明鸿胪王举尹归隐处。司马陶崇政有诗云：“先生解组著斑斓，作孝移忠竟赐环。玉笋既班金马重，苍生霖雨起东山。” 《大龙会》山　山极高峻，其岭群峰簇聚，如龙会然。上二山在二十四都。

宝山　在四十都。生铁矿最佳，故名。

雪山　在通天岩侧，与狮子峰对峙。

斗山　一名“天斗山。” 其山高峻，自岭凹下，广五里许，状如斗。山阴一石穴，名“风穴” ，一洞名“云洞” ，每云冒山即雨。石窦有一石龙，界风穴、云洞之间，石磴崄巇，人迹罕到，惟樵者扳援而上，得观头角鳞介之异。上有白云庵。

坡山　在县北二十七都。形如屏风，中坦夷广可十里。相传旧伪汉陈友定屯兵之处。

登云山　在县南一里。旧建一塔，名曰“登云” ，耸秀接天，与学宫对峙，因毁。知县王廷绣举耆民王天锡等为工正，捐督重建。知州萧时中为《碑记》。明万历间，雷火烧毁，仅存塔柱。崇祯间拆改为唐王庙墙。

皇清顺治十二年，知县陈廷枢复募众重建。

石罗山　万山中突起七大峰，次第排列，面西有洞口可入，但深不能穷。中有灶，人传为前时避乱于此。此四大山俱在四十一都，能化为人，助军破贼而不受赏。后求其处不可得，止四山名。今四时祈祷，皆请四山之神。

马峰山　在二十八都。其山圆峰插黛，旁一山似马，明进士苏信居其下，因号焉。

荆山　山如三台锡帽之状，四时青翠，有五色可爱。宋进士余授祖居，故称余“荆山” 云。

大秀峰　在县东北艮位。巍然秀拔群山，一名真阳山。旁有双峰，号双飞蝴蝶。

卓笔双峰　去县五里。双峰并耸，如卓笔然。中有小峰。知县林孜读书其处，因号“三峰。”

翠竹峰　在县东北二十六都。宋秘书少监陈世卿居其下，有师古堂焉。《送客诗》曰：“师古堂前酒一樽，共谈时事出孤村。临期上马无他祝，多买诗书教子孙。翠竹峰前是我家，归来重整旧生涯。烟霞尚有留人意，可奈门前驷马车。” 黄杨岩　界永安、归化二县间，岩上多生水，黄。

杨木，故名。又名万寿岩，又名麟峰岩。四壁如削，周回可十里，高出群山之上，上有三洞相连属。一在岩下，淳化院寺旁，洞户空阔，秉炬而入，萦纡二里许，路狭风驶，炬遂灭，不能进。旧传有龙居其下，土人尝得齿牙骨角之类，每云气氤氲，洞户外辄雨有龙井，又有石龙，鳞爪皆具。一在岩半，名碧云怪石，仿佛如狮子，洞，极幽邃而路险，人迹罕到。有穴名虚白，上通天光，有僧庐其外。一在绝顶，有石井，下透两洞，深不可测。又一穴名天窗，或投以石，震响久之，其深莫测。岩之南有梅斋，东有石门岩顶数峰突起，奇怪万状。宋清流县尉郑域诗：“高山如逸民，不肯近人迹。孤峭尺五天，空洞容数百，不招龙自来。其下为窟宅。天下待霖雨，胡为耽睡癖？我今唤飞廉，驾汝上空碧。吾鞭不妄施，慎勿惮劳瘠。” 至今骚人墨客，题咏甚多。

侍郎岩　在黄杨岩北二里许，旧名“翠云岩。” 宋熙丰间，侍郎张驾、祭酒杨时、司谏陈瓘读书于此。相传三君子肄业时，不置卧榻，歠粥饮水，终岁不到岩下其旁有观音洞，深可里许，内悬石，多仿佛观音罗汉之像。又有石室，广可六七丈，前数十峰如卓笔。下有石鼓及试剑石，绝顶怪石罗列，好事者多采以供清玩。

桃源洞　，在治北二十五里，下与栟榈寺对岸。明万历初，邑人陈源湛创。其中悬岩耸削，如鬼斧神工，仰视眩人心目，高悬石壁。鑴“桃源洞口” 四字有仙迹，每岁一字。有白苔翳之，尤为怪观。从锁洞桥入，迤逦盘折，涧水潺湲。三月桃花盛开，光景殊绝。中有阆风台、八角亭、一线天等景，历有名咏。鸿胪王举尹《题一线天》诗云。“绝壁五丁凿不开。谁通一线与人来。老陀若问今何代。只道嬴秦又一回。”

修竹湾　在栟榈山之上。无岸路，维舟可入。湾尽种竹路，突折如蛇，变幻莫测，中有紫云砥，为山绝顶，俯睇长江，潆回如带。天启丙寅，邑人饶氏子构之。

仙掌岩　，在栟榈寺山下一里许，名曰“葛里。” 迤逦曲折，村落自非人间。小桥流水，磅礡高下，为九姑泉如锅样。或一里半为一姑泉。至九姑，则岩之尽处，内惟仙掌岩为最。岩顶小筑，明致庵邑人庄氏函元者创之。中有断桥戏波、烟封霞锁等景，名人多咏及之。

先觉窝　，在修竹湾下一里许，地幽僻深窈，苔径云笼。内有八景：《赤麟献书》《丹凤冲霄》、“玉柱擎天” 、“珠帘瀑布” 及“骏嘶狮吼” 、“斗印、试剑石” ，为窝中胜景。名人多有题咏。

天柱岩　，在栟榈山之上。峭壁千寻，势若笋立。上鑴“凌霄劈秀” 四字。明天启间，郡司马陶崇政笔。

走马岩　，在栟榈寺之后。万丈悬崖，顶如平地，广可里许。传有神人常走马其上，至今蹄迹恍惚可得也。

凌霄塔　在县北五里许。塔在层崖之巅，俯深潭百丈，下为文昌阁，创自泰昌，僧人募构，其潭为放生潭，澄彻可镜，须眉俱见。水有鱼亿万数，鼓鬐冲波，捕之莫可得，疑为神物。傍有静室为云半庵，侧有吸江楼，乃徽纳卜筑趺坐处。竹槛蕉窗，寒梅烟柳，参差错落。望大江城郭，真如练如画，光景异常，为邑水尾福地。时庵有诗云：“上方楼阁吸江斜，蹑磴登临访道家。潭水无心还自绿，山岚解意若生花。塔摇双雁凌霄迥，龛倚层崖拂露华。树杪夕阳诗已就，山僧应点密云茶。”

百丈岩　在县北二十里。过桥陟石磴，岩开一洞，昔马仙姑嫂姊妹五人升仙之处。旧传岩巅架一扁担，被童取去。灵迹显著，四方进香者，每岁夏秋绎络不绝。四时烟云掩蔼。一开霁，香炉、狮子诸岩呈见万状，真一山中蓬壶。

永镇塔岩　在县北一里。挺然特立，正当燕溪中流。上建层塔，下汇深潭，为县元武镇山。嘉靖癸卯塔毁。

官寨岩　旧为寨，岩石峻绝，幽花异草，四时芬馥。

寿春岩　。主簿赖朝胜筑亭榭于上，中有双龙书舍、登云阁、环翠楼，峻岩怪石，奇花异卉，不可胜数。游玩者轻千里而至，名人题咏甚多。甘乳岩　有洞，广袤约五十馀丈，洞口怪石森列，有一石突出如莲花泉自石中迸出，滴巨石上如甘乳，人或以秽器承之，泉脉即断。旁一石穴，风自穴出。昔有人秉烛入，越三日乃及深处，闻“澎湃” 声，心怖即出。又一石罅，深不可测。出洞

过石桥小径至山顶，有小亭名“看经。” 亭后有小庵。前转数十步，一小洞如覆鼎，石光璀灿。洞后又一洞，名“透天” ，相传神仙窟宅，游者必须斋戒，否则辄遇怪物云。

“通天岩　” 崖壁峻绝，山半一巨石，横跨如梁，由石梁行过，仅容二人，俯首而入。其中平旷，泉石幽洁。石梁后阻高山，因而为门。其山如窦，仰天而见。

“天宝岩　” ，形如伞盖，有小庵、大庵，庵火废而基存，甚宽敞，今移下，狭小不称矣。前对高峰，即“石罗峰。”

苏岩　直起千馀丈，土人郭氏依岩架层楼，遥望如神仙居。岩中有石龙头，吐水注石穴中各滴乳井。近岩一池，方广可一亩，鳞类甚夥，惟鲫差大。每三岁，水遽红，而鱼辄死。

灵梯岩　，岩高特立，古树苍郁。产异卉，四时芬芳。明光禄王柱明斋于此，太史黄文焕题曰“一枝。”

六龙窝　一名“岩梁” ，在百丈岩之后。隐士罗紫义从武夷归，构此居焉。

贞惠岩　旧名螺岩。明鸿胪王维仁读书处。因维仁有别号“贞惠” ，乡人感其德，故名。

龙水洞　即曹岩洞，空旷可容千馀人，其中烟霞卉木，竹鸟泉香，迥出凡景。有钟鼓岩，投石击之有声。侧有甘泉，滴外凝结如水晶珠之垂下。而滴下者，凝而为石笋插上，不几年，与上垂下者相接。前有庵，清幽绝俗，历有名咏。时庵读书其处，有绝句三首云：“松高不碍云，诸山屏而侍。香渺奏茶勋，曰煖芙蓉醉经年长” 闭关。云深莫来往，山屐点寒苔。竹斜石径上，纵横留石磴，坐久记题诗。“岩高舒鸟爪，泉落湿龙须。”

新庵洞　在百丈岩之背。洞口两壁峭立，中路如削成。岩前千状，举目应接不暇，诚一洞天也。麒麟洞　，崇山峻岭，径曲林深。洞在岩之巅，俯视峰峦，俨如图画。名人游此，多有题咏。明鸿胪王举尹有诗云：“路入麒麟幻九嶷，雨中行役亦忘疲。湿云笼翠迎芒屐，飞阁浮丹引杖藜。十步一纡穿窈窕，半山群影望迷离。幽居” 谩说耽丘壑，此日登临尚悔迟。

秋竹岭　在县北二十七都。上有亭曰“李公亭” ，下有洞曰“安龙洞” ，通清流、归化路。

根隔岭　《旧志》作艰隔岭，在三十二都。

观音石　：在大溪中。高耸如观音佛。邑人多往祈福。

《壁石　》：其石大如屏壁，自山插立溪中。

安砂　或曰聚砂成岸，春水冲击，其岸不崩，故名曰安。或曰：以县名安，故名。

石壁潭　在县西。潭水沉碧，渔者每获巨鱼。下塔潭　，燕溪水至此潆回深蓄。

大陶口潭　在三十都石岩之下，深不可测。杉岭潭　在县南一里三十落岭下。

百丈岩潭　石间似龙头，祷雨有应。

天台山潭　在二十九都。常有云雾，祈雨响应。南溪龙潭　，源自蓬米畬出，由小涧至南溪马后，两边石壁立，中石塍横过石隙，直下三、四丈。潭口狭小，中实阔大，龙居其间，人恒见之。旱甚，投铁其间，则雨大至。

燕水溪　在县北水尾，二水分流，中隔一冈，有似燕尾，因名燕溪。其源凡四派：一派西出汀之宁化县境，过清流县，下九龙，历张坊，谓之“龙溪” ，至赖口；一派西南出汀之连城县姑田里田湖口洪田吉山，谓之“吉溪” ，至赖口合流至燕溪；一派南出漳之宁洋县，分界马家山，下林田，合桂口，由黄历出车坡至燕溪；一派东自大梅溪漈头，由梅溪、后溪直至塔下，与燕溪会流，过贡川，经沙县直入剑溪，同归于海。

吉溪　在县西南一里许。

九龙溪　在县西。源出汀州清流县，有九龙滩，其流下接燕溪水。

大湖　在县北二十七都，即清水塘，土人谓之“湖。” 其水由龙溪入岩穴，伏流至此，四时不竭。九龙滩　即九龙溪之滩，曰长龙，曰安龙，曰伤龙，曰马龙，曰三悟龙，曰五白龙，曰兴龙，曰暮龙，曰下长龙，乃溪水最险处，过者必遵山径，空舟而行。内六龙属清流县，下此又历三十九滩至沙县，曰牛皮，曰狗瀬，曰茅镰，曰郁平，曰“铜盘” ，曰《雷霹雳》，曰“缒峰” ，曰《大坡墙》，曰“五港” ，曰“紫阳” ，曰“牛栏角” ，凡十有一滩在县境，馀属沙县。湍石悍利，舟师畏焉。

汤池　一热水口，一苦竹村，一上村，池水尤热。俱在县西二十九都。